ከኦነግ ሸኔ ጋር ያበሩ ከ1000 በላይ ፖሊሶች እርምጃ ተወሰደባቸው
-1 ሺ100 በላይ የኦነግ ሸኔ አባላት ተደምስሰዋል ክፍለዮሐንስ አንበርብር አዲስ አበባ፡- በፀጥታ እና ፖለቲካ መዋቅር ውስጥ ሰርጎ በመግባትና ሰዎችን አደራጅቶ በመያዝ ከኦነግ ሸኔ ጋር የሚሰሩ አካላትን ጨምሮ ከ1000 በላይ የፖሊስ አባላት ላይ የተለያዩ እርምጃዎች መውሰዱን የኦሮሚያ ፖሊስ ኮሚሽን አስታወቀ። የኦሮሚያ ፖሊስ ኮሚሽን ኮሚሽነር ጄኔራል አራርሳ መርዳሳ በተለይ ለአዲስ ዘመን ጋዜጣ እንደገለጹት፤ ከኦነግ ሸኔ ስልት ውስጥ አንዱ የሽምቅ ኃይል ነው። ሌላኛው በተለያየ ሁኔታ ህዝብ ውስጥ መደበቅ ነው። መረጃ ለማግኘት ደግሞ መዋቅር ውስጥ በተለይም ደግሞ የፀጥታና የፖለቲካ መዋቅር ውስጥ ሰርጎ መግባትና ሰዎችን አደራጅቶ መያዝ ነው። የቡድኑን ይህን መሰል አካሄድ በማጥናትና ሰፊ ግምገማ በማድረግ ከ1000 በላይ በሚሆኑ የፖሊስ አባላት ላይ የተለያዩ እርምጃዎችን በመውሰድ የማጽዳት ስራዎች መሰራታቸውን ያመለከቱት ኮሚሽነሩ፣ እርምጃው በቀጣይም ተጠናክሮ እንደሚቀጥል አስታውቀዋል።በቡድኑ የጥፋት ተልእኮ አልፎ አልፎ የሚሳተፉ፣ የሚጠረጠሩ፣ መረጃ የሚሠጡ፣ ከእነርሱ ጋር የሚያብሩ፣ ከጎሰኝት፤ ከከባቢነትም ተነስተው ከፀጥታ መዋቅርና አመራር ጋር በሚመሳጠሩት ላይ በየወቅቱ ግምገማዎች እየተካሄደ እርምጃ እንደሚወሰድ ያስታወቁት ኮሚሽነሩ ፣ ኃላፊነት ኖሯቸው ኦነግ ሸኔን አምርረው በማይተጋሉት ላይ እርምጃ እየተወሰደ መሆኑን ጠቁመዋል። እንደ ኮሚሽነር ጄኔራል አራርሳ መርዳሳ ገለፃ፤ ኦነግ ሸኔ ጠላትና ገዳይ መሆኑን፣ የኦሮሞ ህዝብና ሌሎች ብሄሮችን የማጋጨት ሥራ ላይ መጠመዱን በማሳወቅ ህዝቡ ይህን እንዲታገል እየተደረገ ነው። በዚህም ሕዝቡ የማጽዳት ሥራ ሰርቷል። ይህንን በመጠቀም ከ1ሺ100 በላይ የኦነግ ሸኔ አባላት እንዲወገዱ፣ እንዲያዙ፣ እንዲደመሰሱና እጅ እንዲሰጡ ተደርጓል። በአሁኑ ወቅትም በየቀኑ እጅ የሚሰጡ መኖራቸውን እንዲሁም በህዝብ ትብብር እና በፀጥታ መዋቅር እርምጃ እየተወሰደ መሆኑንም ያመለከቱት ኮሚሽነሩ፣ ህዝቡ በነቂስ ወጥቶ ከምዕራቡ እና ከደቡብ የሀገሪቱ ክፍል ኦነግ ሸኔ የተባለውን የጥፋት ቡድን የማጽዳት ሥራ መጀመሩን ጠቁመዋል። በቀጣይም ይህ ተግባር ተጠናክሮ እንደሚቀጥል አረጋግጠዋል። ኦነግ ሸኔ የህውሓት ጁንታው ሲያደራጀው፣ ሲያሰለጥነውና ሲደግፈው የነበረ መሆኑን የገለጹት ኮሚሽነር ጄኔራል አራርሳ መርዳሳ፤ ቡድኑ በተወሰኑ ወራት ብቻ ተመትቶ የሚጠፋ እንዳልሆነ ነገር ግን ህዝቡ ላይ ተጽዕኖ እንዳይፈጥርና እንቅስቃሴ እንዳይገድብ ማድረግ እንደሚቻል አመልክተዋል። የኦነግ ሸኔ ሽምቅ ቡድን ህብረተሰቡ ውስጥ ይዞጥ የሚንቀሳቀሰው ኋላቀር አስተሳሰብ ነው ያሉት ኮሚሽነሩ፣ የአስተሳሰብ መሰረቱ አሁንም አንዱን በዳይ ሌላውን ተበዳይ አድርጎ የሚነሳ እንደሆነ ጠቁመዋል። ለመደበቂያ ጎሳንና ሌሎች ሽፋኖችን የሚጠቀም በመሆኑ ይህን ለማምከን ከፍተኛ የፖለቲካ ሥራ መስራትና ከህዝብ መነጠል እንደሚያስፈልግ አስታውቀዋል።

አዲስ ዘመን ጥር 7 ቀን 2013 ዓ.ም 

